钦定古今图书集成/历象汇编/庶征典/第073卷 > 《田家五行》 > 《条奏便宜七事》〈节〉 后汉郎𫖮
## 钦定古今图书集成/历象汇编/庶征典/第073卷 > 《田家五行》 > 《条奏便宜七事》〈节〉 后汉郎𫖮

臣窃见今月十四日乙卯巳时，白虹贯日。凡日旁气
色白而纯者，名曰虹。贯日中者，侵太阳也；见于春者，
政变常也。方今中官外司，各各考事，其所考者，或非
急务。又恭陵火灾，主名未立，多所收捕，备经考毒。寻
火为天戒，以悟人君，可顺而不可违，可敬而不可慢。
陛下宜恭己内省，以备后灾。凡诸考案，并须立秋。又
《易传》曰：“公能其事，序贤进士，后必为喜。”反之，则白虹
贯日。以甲乙见者，则谴在中台。自司徒居位，阴阳多
谬，久无虚己进贤之策，天下兴议，异人同咨。且立春
以来，金气再见，金能胜木，必有兵气。宜黜司徒，以应
天意。陛下不早禳之，将负臣言，遗患百姓。